Κανονισμός (ΕΚ) αριθ. 2314/2000 του Συμβουλίου

της 17ης Οκτωβρίου 2000

για την τροποποίηση του κανονισμού (ΕΚ) αριθ. 763/2000 για την επέκταση του οριστικού δασμού αντιντάμπινγκ που έχει επιβληθεί με τον κανονισμό (ΕΚ) αριθ. 584/96 στις εισαγωγές ορισμένων εξαρτημάτων σωληνώσεων από σίδηρο ή χάλυβα, καταγωγής Λαϊκής Δημοκρατίας της Κίνας, και στις εισαγωγές ορισμένων εξαρτημάτων σωληνώσεων από σίδηρο ή χάλυβα, που αποστέλλονται από την Ταϊβάν, ανεξάρτητα από το αν έχουν δηλωθεί ως καταγωγής Ταϊβάν ή όχι, και για την περάτωση της έρευνας όσον αφορά τις εισαγωγές από τρεις εξαγωγείς της Ταϊβάν

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1),

την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

(1) Ο κανονισμός (ΕΚ) αριθ. 763/2000(2) επέκτεινε τον οριστικό δασμό αντιντάμπινγκ 58,6 % που επέβαλε ο κανονισμός (ΕΚ) αριθ. 584/96(3) στις εισαγωγές του ίδιου προϊόντος που αποστέλλεται από την Ταϊβάν, ανεξάρτητα από το εάν το προϊόν έχει διασαφηνιστεί ως καταγωγής Ταϊβάν ή όχι, με εξαίρεση τα προϊόντα που παράγονται και εξάγονται από τους τρεις συνεργαζόμενους εξαγωγής της Ταϊβάν.

(2) Αποτελεί πάγια πρακτική των κοινοτικών οργάνων να εξατομικεύουν τα μέτρα αντιντάμπινγκ όσον αφορά εμπορεύματα που παράγονται από μια συγκεκριμένη πλευρά.

(3) Το άρθρο 1 του κανονισμού (ΕΚ) αριθ. 763/2000 περιορίζει την απαλλαγή από την επέκταση των δασμών στα προϊόντα που παράγονται και πωλούνται απευθείας στην Κοινότητα από τους τρεις συνεργασθέντες εξαγωγείς της Ταϊβάν.

(4) Με βάση τα πορίσματα της σχετικής έρευνας, θεωρείται σκόπιμο να συμπεριληφθούν στο πεδίο εφαρμογής της απαλλαγής όλες οι εξαγωγικές πωλήσεις του προϊόντος που παράγεται από τους εν λόγω εξαγωγείς, είτε απευθείας είτε μέσω τρίτου εμπορευόμενου.

(5) Το άρθρο 1 του κανονισμού θα πρέπει συνεπώς να τροποποιηθεί για να εφαρμοστεί η απαλλαγή στα προϊόντα που παράγουν οι τρεις συνεργασθέντες παραγωγοί της Ταϊβάν, ανεξάρτητα από την ταυτότητα του εμπορικού παράγοντα που αναλαμβάνει την εξαγωγή των εμπορευμάτων στην Κοινότητα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1, οι παράγραφοι 1 και 2 του κανονισμού (ΕΚ) αριθ. 763/2000, αντικαθίστανται από το ακόλουθο κείμενο:

"1. Ο οριστικός δασμός αντιντάμπινγκ που επιβλήθηκε με τον κανονισμό (ΕΚ) αριθ. 584/96 στις εισαγωγές ορισμένων εξαρτημάτων σωληνώσεων από σίδηρο ή χάλυβα που υπάγονται στους κωδικούς ΣΟ ex 7307 93 11 (κωδικός Taric 7307 93 11 90), ex 7307 93 19 (κωδικός Taric 7307 93 19 90), ex 7307 99 30 (κωδικός Taric 7307 99 30 91) και ex 7307 99 90 (κωδικός Taric 7307 99 90 91), καταγωγής Λαϊκής Δημοκρατίας της Κίνας, επεκτείνεται στις εισαγωγές των ιδίων εξαρτημάτων σωληνώσεων που αποστέλλονται από την Ταϊβάν (είτε αυτά τα εξαρτήματα διασαφηνίζονται ως καταγόμενα από την Ταϊβάν είτε όχι) (πρόσθετος κωδικός Taric Α 999), με εξαίρεση αυτά που παράγονται από την Chup Hsin Enterprise Co. Ltd, Kaohsiung (Ταϊβάν) (πρόσθετος κωδικός Taric Α 098), τη Rigid Industries Co. Ltd, Kaohsiung (Ταϊβάν) (πρόσθετος κωδικός Taric Α 099) και τη Niang Hong Pipe Fittings Co. Ltd, Kaohsiung (Ταϊβάν) (πρόσθετος κωδικός Taric Α 100).

2. Ο δασμός που επεκτάθηκε δυνάμει της παραγράφου 1 εισπράττεται επί των εισαγωγών που καταχωρούνται σύμφωνα με το άρθρο 2 του κανονισμού (ΕΚ) αριθ. 1683/1999 και το άρθρο 13 παράγραφος 3 και το άρθρο 14 παράγραφος 5 του κανονισμού (ΕΚ) αριθ. 384/96, με εξαίρεση αυτά που παράγονται από τις εταιρείες της παραγράφου 1."

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 15 Απριλίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 17 Οκτωβρίου 2000.

Για το Συμβούλιο

Ο Πρόεδρος

L. Fabius

(1) ΕΕ L 56 της 6.3.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 905/98 (ΕΕ L 128 της 30.4.1998, σ. 18).

(2) ΕΕ L 94 της 14.4.2000, σ. 1.

(3) ΕΕ L 84 της 3.4.1996, σ. 1.